
Б е о г р а д


З А П И С Н И К
32. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО
И  ВОДОПРИВРЕДУ, ОДРЖАНЕ 21. ЈУЛА 2026. ГОДИНЕ


Седница је почела у 11,00 часова.
Седници је председавао Маријан Ристичевић, председник Одбора.
Седници су присуствовали чланови Одбора: Верољуб Матић, Жика Гојковић, Драган Јовановић, Дејан Булатовић, Милија Милетић, Дијана Радовић, Јожеф Тобиаш, Слободан Илић, Душан Никезић и Слободан Петровић.
Седници су присуствовали заменици чланова Одбора: Станислава Јаношевић (заменик Жике Гојковића) и Никола Пантелић (заменик Иване Стаматовић); 
Седници нису присуствовали чланови Одбора: Радослав Милојичић, Горан Петковић, др Ана Орег, Мирослав Алексић и Зоран Сандић, као ни њихови заменици.
Седници су присуствовали представници Министарства пољопривреде, шумарства и водопривреде: проф. др Драган Гламочић, министар, Марко Сарановац, шеф кабинета, Предраг Ројевић, државни секретар, Љиљана Ивањац, Управа за ветерину, Бобан Ђурић, Управа за ветерину, Данијела Козомора, Управа за ветерину, Владимир Николић, в.д. директора Управе за шуме.

Одбор је већином гласова ( 8 за, 4 није гласао) усвојио следећи:


Д н е в н и   р е д

1. Информације о активностима у вези ширења заразне болести афричке куге свиња са Предлогом закључака.


Пре почетка расправе о тачки дневног реда, усвојен је записник 31. седнице Одбора, која је одржана 10. јула 2026. године, у тексту у коме је и предложен. Записник је усвојен већином гласова ( 9 за, 1 уздржан,  2 није гласало).

Такође, председник Одбора је обавестио чланове Одбора да у складу са Пословником Народне скупштине и чланом 70. став 1. алинеја шеста, и чланом 79. став 1. алинеја прва, по отварању претреса дневног реда, право да први говори има предлагач акта, у овом случају предлагач закључка.
 
Прва тачка дневног реда – Информације о активностима у вези ширења заразне болести афричке куге свиња са Предлогом закључака.

На почетку седнице, председник Одбора је предложио следећи:


                                                          П р е д л о г   з а к љ у ч к а


Одбор препоручује и захтева да сви државни органи и тела посвете максималну пажњу заустављању, спречавању ширења и искорењивању афричке куге свиња и других заразних болести животиња и у том циљу подрже напоре Управе за ветерину и ветеринарских инспекција и свих других који се баве афричком кугом свиња. Када се болест заустави треба испитати одговорност свих оних који су учинили пропусте који су до сада допринели економској штети у сточарству и преради од око 50 милиона евра.

Након тога министар пољопривреде, шумарства и водопривреде проф. др Драган Гламочић, детаљно је присутне упознао са тренутном епизоотиолошком ситуацијом у земљи, мерама које држава спроводи у циљу сузбијања афричке куге свиња, као и активностима надлежних служби на терену. Истакао је да афричка куга свиња представља један од најозбиљнијих изазова за домаће сточарство и нагласио да држава неће одустати од доследне примене свих прописаних мера, јер је то једини начин да се заштите домаћа производња, пољопривредници и економски интереси Србије. Члановима Одбора представљени су најновији подаци Управе за ветерину, према којима су највећа жаришта болести и даље на подручју Сремског и Мачванског округа, као и дела територије Града Београда, због чега су управо на овим подручјима додатно појачане мере контроле и надзора. Министар је указао да је до сада укупно угинуло и еутаназирано 29.241 свиња, при чему еутаназија животиња представља тежак, али неопходан корак у сузбијању и спречавању даљег ширења болести. Нагласио је да је циљ свих мера које се спроводе очување сточарске производње и заштита одговорних произвођача, а не кажњавање пољопривредника. Позвао је све држаоце свиња да доследно примењују мере биосигурности, благовремено пријаве сваку сумњу на појаву болести и у потпуности сарађују са ветеринарским и другим надлежним службама. Министарство пољопривреде, Управа за ветерину, ветеринарска инспекција и сви други надлежни државни органи наставиће свакодневни рад на терену, уз појачане контроле и пуну координацију са Министарством унутрашњих послова, Војском Србије, локалним самоуправама и кризним центрима, како би се афричка куга свиња што пре ставила под контролу и спречиле нове последице по домаћу сточарску производњу. Такође, обавестио је чланове Одбора да је Министарство пољопривреде, шумарства и водопривреде, управо са циљем боље координације свих у систему, прихватило сугестију скупштинског Одбора за пољопривреду, шумарство и водопривреду, као и председника Одбора Маријана Ристичевића, да се редовно одржавају седнице Оперативног штаба за координацију активности на спречавању појаве, раном откривању, сузбијању и искорењивању афричке куге свиња, како би се обезбедило континуирано праћење стања на терену и брже доношење одлука. Такође, нагласио је министар, редовно одржавање седница Оперативног штаба не сме бити замена за јасно утврђену одговорност у систему. Како је навео, Управа за ветерину, односно Национални кризни центар, у складу са Правилником о утврђивању Плана управљања кризним ситуацијама, имају централну улогу и највећу одговорност у организовању, усмеравању и координацији свих активности, од републичког нивоа до локалних самоуправа, како би свака карика у систему благовремено и ефикасно спроводила поверене мере.

Народни посланик Милија Милетић, члан Одбора, предложио је допуну Предлога закључка са следећим: 
Одбор препоручује да исплате штета и активности на терену буду праведне и благовремене.

[bookmark: _GoBack]У дискусији су учествовали народни посланици: Маријан Ристичевић, Слободан Илић, Милија Милетић, Душан Никезић, Слободан Петровић, Жика Гојковић, Дејан Булатовић и Драган Јовановић.

Одбор је већином гласова ( 9 за, 2 није гласало) прихватио овај Предлог закључка, у целини.

Пошто других питања и предлога није било, седница је закључена у 13.30  часова.


Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.



         СЕКРЕТАР 					                                         ПРЕДСЕДНИК

Жељко Попдимитровски					                        Маријан Ристичевић
